Valke kry R5 miljoen by manDie geld waarop beslag gelê is. Foto: Verskaf ŉ 33-jarige man is deur die Valke in die Wes-Kaap in hegtenis geneem in verband met geldwassery, korrupsie en rampokkery. Volgens kapt. Lloyd Ramovha, woordvoerder van die Valke, is die man Sondag by sy huis in Belhar in Kaapstad, in hegtenis geneem ná ŉ gesamentlike ondersoek deur die Valke se teenkorrupsie-eenheid en beamptes van die departement van vervoer. “Die verdagte het na bewering ’n onwettige onderneming vir lisensiëring en polisieklaring bedryf. Die polisie het op nagenoeg R5,3 miljoen se kontant, verskeie identiteitsdokumente en twee voertuie beslag gelê tydens sy inhegtenisneming,” het Ramovha gesê. Die verdagte moet Dinsdag in die Bellville-landdroshof verskyn. Die ondersoek duur voort en meer inhegtenisnemings word verwag. Brig. Mzwandile Nlovu, waarnemende hoof van die Valke in die Wes-Kaap, het die beamptes vir die inhegtenisneming geloof. “Dit is ongetwyfeld ŉ terugslag vir die onderwêreld. Ons bly onomwonde verbind tot die stryd teen georganiseerde misdaad,” het Nlovu gesê. Die verdagte wat in hegtenis geneem is. Foto: Verskaf